**Likumprojekta „Grozījumi Elektroenerģijas tirgus likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | **Sagatavotā likumprojekta „Grozījumi Elektroenerģijas tirgus likumā” izskatīšana ir steidzama, ņemot vērā sekojošus faktorus:**   1. Atbilstoši Ministru kabineta 2013. gada 13. augusta sēdes protokollēmuma Nr.44, 156.§ 8. punktam jautājumu par kompleksiem risinājumiem elektroenerģijas tirgus problemātikai uzdots turpināt izskatīt Ministru kabinetā valsts budžeta projekta 2014. gadam sagatavošanas procesā. Atbilstoši valsts budžeta virzības laika grafikam valsts budžets Ministru kabinetam ir jāpieņem līdz 2013. gada 1. oktobrim. 2. Ministru kabineta 2013. gada 13. augusta sēdē pieņemts zināšanai informatīvais ziņojums „Komplekss risinājums elektroenerģijas tirgus problemātikai” (turpmāk – Ziņojums) (prot.Nr.44, 156.§) un pamatā tika atbalstīti Ziņojumā ietvertie risinājumi, kuru tālākai virzībai un realizācijai nepieciešami steidzama tiesiskā regulējuma ietvara izveide (viens no tiem ir likumprojekts „Grozījumi Elektroenerģijas tirgus likumā”). 3. Ar likumprojektu saistītā subsidētās elektroenerģijas nodokļa ieviešanas paredzamais termiņš ir 2014. gada 1. janvāris, savukārt pilnīga elektroenerģijas liberalizāciju paredzētās veikt 2014. gada pirmajā pusgadā. Ņemot vērā minēto, nepieciešams radīt tiesisko ietvaru elektroenerģijas obligātā iepirkuma un garantētās maksas par uzstādīto elektrisko jaudu maksājumu ieņēmumu (turpmāk - elektroenerģijas obligātā iepirkuma ieņēmumi), kurus veido elektroenerģijas lietotāju obligātā iepirkuma komponentes maksājumi un valsts budžeta dotācijas, administrēšanai. .   Kompleksos risinājumus kopumā veido četri virzieni, proti, elektroenerģijas tirgus liberalizācija, sociālais atbalsts maznodrošinātajiem, elektroenerģijas obligātā iepirkuma ieņēmumu administrēšana, subsidētās elektroenerģijas nodokļa izveidošana.  Saskaņā ar Ministru kabineta 2012. gada 20. novembra sēdes protokollēmuma Nr.65; 34.§. 3. punktu, Ekonomikas ministrijai tika uzdots līdz 2012. gada 15. decembrim sagatavot grozījumus Elektroenerģijas tirgus likumā, balstoties uz analīzi par elektroenerģijas tirgus pilnīgu atvēršanu, tajā ietverot informāciju par sadales sistēmas operatoru gatavību sniegt pakalpojumus pilnībā atvērtā tirgū, elektroenerģijas tirgus apstākļu raksturojumu, to ietekmi uz elektroenerģijas cenām un potenciālajiem elektroenerģijas tirgus dalībniekiem.  Ministru kabineta komiteja 2013. gada 18. februāra sēdē (VSS-1289, TA-257, prot.Nr.7 1.§) atbalstīja likumprojekta normas, kas saistītas ar elektroenerģijas tirgus atvēršanu.  Vienlaikus ņemot vērā steidzamību saistībā ar Eiropas Parlamenta un Padomes regulas Nr.1227/2011 par enerģijas vairumtirgus integritāti un paredzamību (REMIT) ieviešanu Latvijā, š.g. 10. septembra Saeimas Tautsaimniecības, agrārās, vides un reģionālās politikas komisijas sēdē tika nolemts tiesību normas, kas bija iekļautas likumprojektā „Grozījumi Elektroenerģijas tirgus likumā”, kas tika izskatīts Ministru kabineta 2013. gada 18. februāra sēdē (VSS-1289, TA-257, prot. Nr.7, 1. §) iesniegt izskatīšanai Saeimas trešajā lasījumā likumprojekta „Grozījumi Elektroenerģijas tirgus likumā” (Nr. 453/Lp11) ietvaros.  Eiropas Parlamenta un Padomes Direktīvas 2009/72/EK **(2009. gada 13. jūlijs)** par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu (turpmāk – Elektrības direktīva) preambulas 3. punktā ir nostiprināta atziņa, ka, Eiropas Kopienas dibināšanas līgumā noteiktās Eiropas Savienības pilsoņu garantētās brīvības, proti, brīva preču aprite, brīvība veikt uzņēmējdarbību un pakalpojumu sniegšanas brīvība - ir sasniedzamas vienīgi pilnībā atvērtā tirgū, kas ļauj visiem patērētājiem brīvi izvēlēties piegādātājus un visiem piegādātājiem brīvi veikt piegādes lietotājiem. Tāpat, Elektrības direktīva paredz, ka mājsaimniecības lietotāji var  saņemt universālo pakalpojumu, kas ietver tiesības saņemt konkrētas kvalitātes elektroenerģiju savā teritorijā par saprātīgām, viegli un skaidri salīdzināmām, pārskatāmām un nediskriminējošām cenām. Lai nodrošinātu universālā pakalpojuma sniegšanu, dalībvalstis var norādīt pēdējo garantēto piegādātāju.  Likumprojekts ir izstrādāts, pamatojoties uz 2009. gada 17. jūnijā parakstīto saprašanās memorandu ar Eiropas Komisiju par Baltijas enerģētikas tirgus starpsavienojumu plānu (turpmāk– BEMIP), kas ietver vienošanos par pakāpenisku elektroenerģijas tirgus atvēršanu Baltijas valstīs, atceļot regulētos elektroenerģijas tirdzniecības gala tarifus.  Saskaņā ar Elektrības direktīvas 37. panta 4.punkta d) apakšpunktu dalībvalstīm ir jānodrošina, ka regulatīvajām iestādēm ir piešķirtas vajadzīgās pilnvaras, lai tās varētu efektīvi un bez kavēšanās veikt tām noteiktos pienākumus, tostarp pilnvaras piemērot iedarbīgas, samērīgas un atturošas sankcijas elektroenerģijas uzņēmumiem, kas nepilda saistības, kuras izriet no šīs direktīvas vai no regulatīvās iestādes vai Energoregulatoru sadarbības aģentūras lēmumiem.  Atbilstoši Ziņojuma7. un 8. nodaļām (Ziņojums izskatīts Ministru kabineta 2013. gada 13. augusta sēdē, prot.Nr.44, 156.§)elektroenerģijas obligātā iepirkuma ieņēmumu administrēšanas regulējumu, izmaiņas dabasgāzes koģenerācijas staciju ar jaudu virs 4 MW atbalsta mehānismā, samazinot obligātā iepirkuma ietvaros izmaksājamās summas apmēru, nepieciešams nostiprināt Elektroenerģijas tirgus likumā (turpmāk - ETL).  Ņemot vērā minēto ir izstrādāts likumprojekts „Grozījumi Elektroenerģijas tirgus likumā” (turpmāk - likumprojekts). |
| 2. | Pašreizējā situācija un problēmas | Veicot elektroenerģijas tirdzniecības regulēšanu, Sabiedrisko pakalpojumu regulēšanas komisija (turpmāk - SPRK) ir konstatējusi, ka ETL elektroenerģijas tirdzniecības un elektroenerģijas tirgotāja definīcija nav precīza, kas praksē rada atšķirīgas interpretācijas. Saskaņā ar ETL 1.panta otrās daļas 9. punktu elektroenerģijas tirgotājs ir elektroenerģijas lietotājs, kurš pērk un pārdod (piegādā – pārdošanas nozīmē) elektroenerģiju citam elektroenerģijas lietotājam. Savukārt, elektroenerģijas lietotājs ir persona, kura pērk elektroenerģiju. Atbilstoši Ministru kabineta 2011. gada 29. novembra noteikumu Nr.914 „Elektroenerģijas tirdzniecības un lietošanas noteikumi” (turpmāk – 914. noteikumi) 2.1. apakšpunktam, 70. un 71. punktam elektroenerģijas lietotājs pa savā īpašumā vai valdījumā esošajiem elektrotīkliem var piegādāt elektroenerģiju apakšlietotājiem. Lai gan šādā gadījumā būtībā lietotājs arī pērk un pārdod (piegādā – pārdošanas nozīmē) elektroenerģiju citam lietotājam, to nevar uzskatīt par elektroenerģijas tirdzniecību. Līdz ar to, lai nodalītu elektroenerģijas tirdzniecību, ko veic elektroenerģijas tirgotājs, no elektroenerģijas piegādes apakšlietotājiem, ko veic elektroenerģijas lietotājs, ir nepieciešams precizēt elektroenerģijas tirdzniecības un elektroenerģijas tirgotāja definīcijas, paredzot, ka elektroenerģijas tirdzniecība ir komercdarbība, kuru veic komersants. Ņemot vērā visu iepriekš minēto, ir nepieciešams veikt grozījumus ETL 1. panta otrajā daļā noteiktajās elektroenerģijas tirdzniecības un elektroenerģijas tirgotāja definīcijās.  914. noteikumu 13. punkts nosaka, ka tiesības uz universālo pakalpojumu ir mājsaimniecības lietotājam un elektroenerģijas lietotājam, kura visi pieslēgumi sistēmai vienlaikus atbilst šādiem kritērijiem: pieslēguma spriegums nepārsniedz 400 voltu spriegumu, ievadaizsardzības aparāta nominālā strāva nepārsniedz 100 ampēru un lietotājs pērk elektroenerģiju tikai tādēļ, lai to tālāk piegādātu apakšlietotājiem, kuri pērk un izlieto elektroenerģiju savā mājsaimniecībā pašu vajadzībām, izņemot komercdarbību vai cita veida profesionālās darbības vajadzības.  Elektrības direktīvas 3. panta trešajā daļā paredzēts dalībvalsts pienākums nodrošināt universālo pakalpojumu vismaz mājsaimniecības lietotājiem un, kur uzskata par nepieciešamu, arī mazajiem uzņēmumiem. Universālais pakalpojums šīs normas izpratnē ir tiesības saņemt elektroenerģiju par saprātīgām, viegli un skaidri salīdzināmām, pārskatāmām un nediskriminējošām cenām.  Iekšējā enerģijas tirgus būtība ir nodrošināt konkurētspējīgas enerģijas cenas un augstu pakalpojumu kvalitāti. Tādejādi efektīva tirgus gadījumā valstij obligāti nebūtu jānosaka enerģijas cenu griesti kādai no lietotāju grupām vai jāapstiprina galalietotāju tarifi, tirgus dalībnieki ir motivēti izvēlēties elektroenerģijas ražotāju ar izdevīgāko cenu piedāvājumus, ko nav iespējams veikt, ja tirgū ir regulētais tarifs. Dalībvalstij ir pienākums nodrošināt, ka enerģijas cenas tiek publicētas vienkāršā, pieejamā un salīdzināmā veidā, kā arī aizsargātajiem lietotājiem ir pieejamas pēdējās garantētās piegādes izmantošanas tiesības.  Veidojot nosacījumus efektīvam un integrētam elektroenerģijas tirgum, ir nepieciešams pakāpeniski samazināt to lietotāju skaitu, kas saņem elektroenerģiju par regulētām cenām, un tādejādi nodrošinot pietiekama skaita tirgus dalībnieku klātbūtni tirgū līdz brīdim, kad regulētas cenas vairs netiks noteiktas un elektroenerģijas tirgus tiks pilnībā atvērts.  Norvēģija ir viena no elektroenerģijas tirgus liberalizācijas procesu aizsācējām. Norvēģijas elektroenerģijas tirgus tika pilnīgā atvērts 1991. gadā, un atvēršana nenotika pakāpeniski, bet gan vienlaicīgi visiem lietotājiem. Ar tirgus atvēršanu tika atcelti līdz tam pastāvošie regulētie gala tarifi (arī mājsaimniecībām), bet tika izveidots pēdējās piegādes instruments. Elektroenerģijas mazumtirdzniecības cenas Norvēģijā korelē ar vairumtirdzniecības cenu izmaiņām, tomēr dažkārt mazumtirdzniecības cenas atpaliek no vairumtirdzniecības cenu svārstībām.  Somijas elektroenerģijas tirgus ir pilnībā atvērts jau kopš 1998.gada beigām, līdz ar to visi elektroenerģijas lietotāji, tostarp mājsaimniecības, jau vairāk kā desmit gadu var brīvi izvēlēties un mainīt savu elektroenerģijas piegādātāju. Mazumtirdzniecības cenas Somijā nav regulētas un to izmaiņas ir cieši saistītas ar vairumtirdzniecības cenu izmaiņām, kas savukārt mainās no tirgus apstākļiem, resursu pieejamības un elektrosistēmas kapacitātes iespējām.  Ziemeļvalstu pieredze liecina, ka mazumtirdzniecības tirgus izveidošana ir nozīmīgs process kopējā tirgus izveidei. Mazumtirdzniecības tirgus nodrošina lietotājiem ieguvumus no tirgotāju dažādajiem produktiem, sniegtajiem servisa pakalpojumiem un pakalpojumu sniegšanas metodēm.  Igaunijā 2013. gada 1. janvārī elektroenerģijas tirgus tika atvērts pilnībā, un arī visas Igaunijas mājsaimniecības turpmāk pirks elektroenerģiju par mēneša vidējo *Nord Pool Spot* biržas cenu, tai pievienojot saprātīgu uzcenojumu.  Lietuvā no 2013. gada 1. janvāra visi lietotāji, kas ir juridiskas personas, kļuva par tirgus dalībniekiem, bet mājsaimniecību cenu regulācija tiks saglabāta līdz 2015. gada 1. janvārim.  Līdz šim elektroenerģijas tirgus atvēršana Latvijā notika pakāpeniski un ir veiksmīgi noritējusi trīs posmos, tirgū iesaistot visus Latvijas elektroenerģijas lietotājus izņemot mājsaimniecības. Līdz ar to Latvijas atvērtā elektroenerģijas tirgus daļa sasniegusi 75% no kopējā elektroenerģijas patēriņa.  Sadales sistēmas operators un tirgotāji veiksmīgi pielāgoja gan savas uzskaites, gan norēķinu sistēmas liela skaita lietotāju vienlaicīgai statusa maiņai, tādējādi gan sistēmas operators, gan tirgotāji ir gatavi tirgus tālākai liberalizācijai.  Nozīmīgs faktors tirgus veiksmīgai saistīto lietotāju skaita samazināšanai bija arī stabilās elektroenerģijas biržas cenas. Cena, par kādu tirgus dalībnieki varēja pirkt elektroenerģiju, kopumā ir bijusi līdzīga vai zemāka par regulētajos tarifos iekļauto elektroenerģijas cenu un pēdējās garantētās piegādes cenu. Paredzams, ka nākamā perioda biržas cenas gada griezumā varētu saglabāties līdzīgas, tāpēc kļūšana par tirgus dalībniekiem neradīs finansiālo slogu lietotājiem.  2012.gadā atbalstu elektroenerģijas ražošanai obligātā iepirkuma ietvaros saņēma četras lielās dabasgāzes stacijas ar jaudu virs 4 MW, kuras visas ir izvietotas Rīgā - SIA „Jugla jauda” ar neto jaudu 14,9 MW (līdz 2012. gada aprīlim bija 11,8 MW), AS „Rīgas siltums” siltuma centrāle „Imanta” ar neto jaudu 47,7 MW, Rīgas TEC-1 ar neto jaudu 139 MW un Rīgas TEC-2 ar neto jaudu 612 MW (814 MW 2014. gadā pēc 2. energobloka rekonstrukcijas pabeigšanas). No 2013. gada 1. aprīļa apstiprinātā obligātā iepirkuma komponente (turpmāk – OIK) ir 0,0189 LVL/kWh, tajā skaitā:   * komponente no ražotājiem, kas elektroenerģiju ražo koģenerācijā – 0,0133 LVL/kWh; * komponente no ražotājiem, kas elektroenerģiju ražo, izmantojot atjaunojamos energoresursus – 0,0056 LVL/kWh.   2012.gadā atbalsts koģenerācijas stacijām ar jaudu virs 4 MW veido 66% no OIK koģenerācijas komponentes, t.sk. AS „Latvenergo” TEC-u īpatsvars OIK - 42%. 2012. gadā atbalsts virs elektroenerģijas tirgus cenas šīm stacijām bija 61,7 milj. LVL, t.i. 46% no visas atbalsta summas virs tirgus cenas. 2013. gada 11.septembrī Jelgavā darbu uzsāka SIA „Fortum” koģenerācijas stacija ar uzstādīto elektrisko jaudu 23 MW, kura saņems atbalstu garantētās maksas par uzstādīto elektrisko jaudu veidā. Līdz ar to, nemainot atbalsta intensitāti, komponente no ražotājiem, kas elektroenerģiju ražo koģenerācijā, turpinās pieaugt. Lai saglabātu ražotāju konkurētspēju un nepalielinātu mājsaimniecību izdevumu līmeni un vienlaikus garantētu elektroenerģijas ražotājiem obligātā iepirkuma izmaksas, nepieciešams koģenerācijas stacijām ar uzstādīto jaudu lielāku par 4MW, samazināt atbalsta intensitāti.  Pašlaik publiskā tirgotāja pienākumus, tajā skaitā koģenerācijā saražotās elektroenerģijas un elektroenerģijas, kas saražota, izmantojot atjaunojamos energoresursus, iepirkšanu obligātā iepirkuma ietvaros veic AS „Latvenergo”, jo atbilst ETL 33. panta pirmajā daļā noteiktajām prasībām publiskajam tirgotājam. Lai lietotājiem piemērojamo OIK saglabātu 2013. gada līmenī - 1,89 sant./kWh, publiskajam tirgotājam nepieciešams saņem valsts budžeta dotācija. Optimāls risinājums, kas pilnībā iekļautos valsts rīcības brīvības robežās, ir jaunas AS „Latvenergo” meitassabiedrības izveidošana, kas pildīs publiskā tirgotāja pienākumus, tajā skaitā, administrēs elektroenerģijas obligātā iepirkuma ieņēmumus , kuri veidojas gan no lietotāju OIK maksājumiem, gan maksājumiem no valsts budžeta. Līdz ar to tiktu novērsti iespējamie konkurences un juridiskie riski, kas var rasties, ja AS „Latvenergo” saņemtu publisku finansējumu un reizē darbotos konkurējošā vidē kā elektroenerģijas tirgotājs. Turklāt ar likumprojektu tiek nodrošināts, ka jaunais publiskais tirgotājs veic izmaksas gan par obligāto iepirkumu, gan par garantēto maksu par stacijā uzstādīto elektrisko jaudu. Pašlaik tās veic publiskais tirgotājus un pārvades sistēmas operators. |
| 3. | Saistītie politikas ietekmes novērtējumi un pētījumi | Ziņojuma 7.nodaļa, kas apraksta nepieciešamās izmaiņas normatīvajos aktos un Ziņojuma 8.nodaļa ar secinājumiem un priekšlikumiem turpmākajām darbībām. |
| 4. | Tiesiskā regulējuma mērķis un būtība | ETL lietotajā elektroenerģijas tirgotāja definīcijā nav nodalīta elektroenerģijas tirdzniecība, ko veic elektroenerģijas tirgotājs, no elektroenerģijas piegādes apakšlietotājiem, ko veic elektroenerģijas lietotājs. Vienlaikus, ievērojot Elektrības direktīvas dalībvalstīm izvirzītās prasības, tostarp, veikt visus vajadzīgos pasākumus, lai nodrošinātu, ka administratīvās procedūras nerada šķēršļus piegādes uzņēmumiem, kas jau ir reģistrēti citā dalībvalstī (direktīvas 3. panta 4. punkts), kā arī Brīvas pakalpojumu sniegšanas likuma regulējumu, ir nepieciešams paredzēt, ka elektroenerģijas tirgotājs var būt arī ārvalstu komersanta filiāle. Turklāt jau šobrīd, piemēram, Elektronisko sakaru likums paredz, ka elektronisko sakaru komersants ir komersants vai ārvalstu komersanta filiāle (likuma 1. panta 8. punkts). Tāpēc likumprojektā tiek precizētas ETL 1. panta otrā daļā lietotās elektroenerģijas tirdzniecības un elektroenerģijas tirgotāja definīcijas, paredzot, ka elektroenerģijas tirdzniecība ir komercdarbība, kuru veic komersants.  Likumprojekts paredz veikt izmaiņas vairākos ETL pantos, kā rezultātā visi elektroenerģijas lietotāji pirks elektroenerģiju brīvajā tirgū. Izmaiņu rezultātā elektroenerģijas tirgū tiktu iesaistīti visi mājsaimniecības lietotāji (ap 847 300 lietotājiem), kas patērē ap 25% elektroenerģijas.  Elektroenerģijas tirgus atvēršana ieplānota uz 2014. gada 1. aprīli. Plānotā tirgus atvēršana paredz mājsaimniecības lietotāju ienākšanu tirgū, kuriem, izvēloties elektroenerģijas tirgotāju līdz iepriekš noteiktam datumam, pamatojoties uz 914. noteikumiem, arī jānoslēdz elektroenerģijas tirdzniecības līgums. 914. noteikumu pašreizējā redakcija paredz, ka elektroenerģijas tirdzniecības līgumu lietotājam ar tirgotāju jānoslēdz vismaz 21 dienu pirms elektroenerģijas piegādes uzsākšanas. Likumprojekts paredz paziņošanas termiņa samazināšanu par elektroenerģijas tirgotāja, ar kuru lietotājs ir noslēdzis elektroenerģijas tirdzniecības līgumu, maiņu, kas ļaus paaugstināt elastību elektroenerģijas tirgū, ka arī pozitīvi ietekmēs gan lietotājus, gan tirgotājus. Vienlaicīgi ar iesniedzamo likumprojektu notiek darbs pie 914. noteikumu grozījumu izstrādes, kas paredzētu elektroenerģijas tirdzniecības līguma noslēgšanas termiņa samazināšanu līdz 14 dienām. Līdz ar to, mājsaimniecības lietotājiem, pieņemot, ka elektroenerģijas tirgus atvērsies 2014. gada 1. aprīlī un tiks veikti atbilstoši grozījumi 914.  noteikumos, būtu jānoslēdz līgums ar kādu no tirgotājiem līdz 2014. gada 15. martam. Ņemot vērā Ekonomikas ministrijas prognozēto mājsaimniecības lietotāju aktivitāti elektroenerģijas tirgotāja izvēlē, Ekonomikas ministrija likumprojektā ietvērusi normu, kas nodrošinātu ar elektroenerģijas apgādi pēc 2014. gada 1. aprīļa arī tos lietotājus, kas nav noslēguši elektroenerģijas piegādes līgumu ne ar vienu elektroenerģijas tirgotāju.  Saskaņā ar SPRK tīmekļa vietnē atrodamo informāciju, Latvijā ir reģistrētas vairāk nekā 50 juridiskās personas, kas var nodarboties ar elektroenerģijas tirdzniecību. Tomēr Ekonomikas ministrija prognozē, ka elektroenerģijas tirdzniecības piedāvājumus mājsaimniecībām varētu aktīvi piedāvāt 8 elektroenerģijas tirgotāji, kuriem ir noslēgts līgums ar AS „Sadales tīkls”, kas, savukārt, palielina konkurenci un motivē tirgotājus piedāvāt mājsaimniecībām piemērotus pakalpojumus par pieņemamu cenu.  Vienlaikus likumprojekta 16.pantā Ministru kabinetam dots deleģējums noteikt universālā pakalpojuma piedāvājuma nosacījumus un tā izteikšanas veidu. Jaunais universālais pakalpojums likumprojektā ir noteikts kā obligāts tirgotāju tirdzniecības pakalpojuma piedāvājums gadījumos, ja tirgotājs piedāvā elektroenerģijas tirdzniecības pakalpojumus mājsaimniecības lietotājiem.  Tā kā koģenerācijas stacijā tiek ražota gan elektroenerģija, gan siltumenerģija, likumprojekts paredz redakcionālas izmaiņas, aizstājot vārdus „koģenerācijas elektrostacija” ar vārdiem „koģenerācijas stacija”.  Ņemot vērā, ka atbalsts koģenerācijas stacijām ar uzstādīto elektrisko jaudu lielāku par 4 MW veido gandrīz pusi (46%) no 2013.gada 1.aprīļa apstiprinātās OIK 0,0189 LVL/kWh un, 2013.gadā, nododot ekspluatācija SIA „Fortum” koģenerācijas staciju un Rīgas TEC-2 otrā energobloka otro kārtu, atbalsta īpatsvars pieaugs, līdz ar to likumprojektā paredzēts noteikt atšķirīgu atbalsta noteikšanas kārtību koģenerācijas stacijām ar uzstādīto elektrisko jaudu, kura nepārsniedz 4 MW, un jaudu lielāku par 4 MW, samazinot atbalsta intensitāti pēdējām.  Likumprojekts nosaka, ka koģenerācijas stacijām ar uzstādīto elektrisko jaudu līdz 4 MW saglabājas iepriekšējais ETL 28. pantā noteiktais regulējums. Savukārt stacijām ar uzstādīto elektrisko jaudu lielāku par 4 MW turpmāk vairs nebūs iespējas iegūt tiesības pārdot elektroenerģiju obligātā iepirkuma ietvaros, bet būs iespējams tikai iegūt tiesības saņemt garantētu maksu par koģenerācijas stacijā uzstādīto elektrisko jaudu. Pašlaik stacijas uzstādīto elektrisko jaudu lielāku par 4 MW, saņem atbalstu, kas veidojas no enerģijas komponentes un jaudas komponentes. Grozījumi paredz atteikties no enerģijas komponentes, saglabājot atbalstu par jaudu, t.i., tās koģenerācijas stacijas, kuras pašlaik izmanto tiesības pārdot saražoto elektroenerģiju obligātā iepirkuma ietvaros, no 2014. gada 1. janvāra saņems garantēto maksu par koģenerācijas stacijā uzstādīto elektrisko jaudu atbilstoši tiem pašiem nosacījumiem par darbības režīmu, termiņiem un jaudas komponentes aprēķinu, kāds uz koģenerācijas stacijā uzstādīto elektrisko jaudu attiecās līdz 2014. gada 1. janvārim. Likumprojekts paredz, ka jaudas komponente koģenerācijas stacijām par vienu uzstādīto elektrisko megavatu gadā (LVL/MW) veido šādā sadalījumā pēc stacijā uzstādītās elektriskās jaudas:   * lielāka par 4 MW, bet mazāka par 20 MW - 107 900 LVL; * lielāka par 20 MW (ieskaitot), bet mazāka par 100 MW - 83 800 LVL; * lielāka par 100 MW (ieskaitot) - 71 900 LVL.   Jaudas komponente sedz stacijās veiktās investīcijas, un stacijām ar jaudu līdz 100 MW ir fiksēta 2013. gada maijā piemērotajā jaudas komponentes apjomā, kas noteikta saskaņā ar regulatora metodiku vai MK 221.noteikumos noteikto formulu.  Publiskā tirgotāja uzdevums ir kompensēt starpību starp reālo OIK un lietotājiem piemērojamo 1,89 sant./kWh. Tā kā kompensējamā summa tiks saņemta valsts budžeta dotācijas veidā, kas radītu esošajam publiskajam tirgotājam AS „Latvenergo” nepamatotu konkurences priekšrocību, likumprojekts paredz, ka publiskā tirgotāja pienākumus no 2014. gada 1.aprīļa pildīs jaunizveidota AS „Latvenergo” meitassabiedrība. Tā kā valsts budžeta dotācija, lai kompensēt starpību starp reālo OIK un lietotājiem piemērojamo 1,89 sant./kWh, potenciāli kvalificējas kā valsts atbalsts Ekonomikas ministrija pēc likumprojekta apstiprināšanas Ministru kabinetā nosūtīs Eiropas Komisijai atbalsta pasākuma pirmspaziņojumu.  Lai nodrošinātu efektīvu obligātā iepirkuma ieņēmumu un valsts budžeta dotāciju un izmaksu elektroenerģijas ražotājiem administrāciju, samazinot procesā iesaistītās puses, likumprojekts paredz, ka, sākot ar 2014. gada 1. janvāri, garantētās maksas par koģenerācijas stacijā uzstādīto elektrisko jaudu maksājumus veiks publiskais tirgotājs, nevis pārvades sistēmas operators.  Ņemot vērā, ka obligātā iepirkuma ieņēmumi un izdevumi nesakrīt laikā, likumprojektā iekļauts nosacījums, kas uzliek jaunajam publiskajam tirgotājam pienākumu gada laikā kompensēt iepriekšējam publiskā tirgotājam starpību starp obligātā iepirkuma izmaksām virs tirgus cenas un saņemtajiem obligātā iepirkuma komponentes maksājumiem. Šo summu jaunais publiskais tirgotājs segs no tekošajiem ieņēmumiem un aizņēmuma no mātes sabiedrība vai finanšu iestādēm.  Lai ierobežotu OIK pieaugumu, likumprojektā paredzēts, ka ražotājs, kurš ir saņēmis tiesības pārdot koģenerācijas stacijā, kuras uzstādītā elektriskā jauda ir lielāka par 4 megavatiem, saražoto elektroenerģiju obligātā iepirkuma ietvaros, bet nav uzsācis elektroenerģijas pārdošanu saņems atbalstu tikai jaudas komponentes veidā, nesaņemot maksu par enerģijas komponenti. Šāds regulējums veicinātu komersantus, kuri saņēmuši tiesības pārdot saražoto elektroenerģiju obligātā iepirkuma ietvaros, pieņemt lēmumu par stacijas būvniecības neuzsākšanu, kas attiecīgi samazinātu OIK pieaugumu nākotnē. |
| 5. | Projekta izstrādē iesaistītās institūcijas | Ekonomikas ministrija, SPRK |
| 6. | Iemesli, kādēļ netika nodrošināta sabiedrības līdzdalība | Pēc projekta izsludināšanas Valsts sekretāru sanāksmē ( VSS-1289), veikta saskaņošanas procedūra atbilstoši Ministru kabineta kārtības rullim, kā arī likumprojekts apspriests EM Elektroenerģijas tirgus konsultatīvajā padomē un izskatīts Ministru kabineta komitejas 2013. gada 18. februāra sēdē. Likumprojekts viedokļu sniegšanai nosūtīts Tautsaimniecības padomes Enerģētikas komitejas dalībniekiem. Valsts sekretāru sanāksmē izsludinātais un Ministru kabineta komitejas sēdē apstiprinātais likumprojekts papildināts ar pantiem, kas saistīti ar atbalsta ierobežošanu koģenerācijas stacijām |
| 7. | Cita informācija | Nav. |

|  |  |  |
| --- | --- | --- |
| II. Tiesību akta projekta ietekme uz sabiedrību | | |
| 1. | Sabiedrības mērķgrupa | Aptuveni 847300 elektroenerģijas galalietotāju, kam šobrīd ir tiesības pirkt elektroenerģiju par regulētu tarifu, sistēmu operatori, tirgotāji, publiskais tirgotājs, ražotāji, kas ieguvuši vai plāno iegūt tiesības pārdot saražoto elektroenerģiju obligātā iepirkuma ietvaros vai saņemt garantēto maksu par stacijā uzstādīto elektrisko jaudu. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Visi elektroenerģijas lietotāji, tai skaitā uzņēmumi un mājsaimniecības, kuriem likumprojektā paredzēto tiesību normu attiecībā uz koģenerācijas stacijām ar uzstādīto elektrisko jaudu lielāku par 4 megavatiem darbības rezultātā samazinātos OIK un attiecīgi elektroenerģijas kopējās cenas turpmāks pieaugums. |
| 3. | Tiesiskā regulējuma finansiālā ietekme | No 2011. gada 1. aprīļa saistītajiem lietotājiem 12 mēnešu periodā no 1. aprīļa līdz nākošā gada 31. martam tiek piemēroti divi elektroenerģijas tirdzniecības tarifi:  1) *Starta tarifs* (8,18 sant./kWh), kas tiek piemērots visiem mājsaimniecību patēriņa objektiem pirmajām 1200 patērētajām kilovatstundām; un  2) *Pamata tarifs (10,65 sant./kWh)*, kas tiek piemērots lietotāja elektroenerģijas patēriņam, sākot ar 1201 kilovatstundu.  Tarifos ietvertā elektroenerģijas cena ir zemāka par elektroenerģijas tirgus cenu un tiek kompensēta uz AS „Latvenergo” ieņēmumu rēķina.  2013. gada 3. jūnijā darbu ir uzsākusi *Nord Pool Spot* Latvijas cenu zona, kurā jūlijā mēneša elektroenerģijas cena bija 34,55 LVL/MWh un augustā – 36,06 LVL/MWh. Elektroenerģijas Pamata tarifā iekļautā elektroenerģijas cena ir 27,80 LVL/MWh.  Spēkā esošie elektroenerģijas tarifi mājsaimniecībām iekļauj arī OIK komponenti 1,89 sant./kWh (santīmi par kilovatstundu) apmērā. OIK aprēķināšanu veic SPRK**,** pamatojoties uz ar 2009.gada 19.augusta SPRK Padomes lēmumu Nr.1/2 apstiprināto metodiku „Obligātā iepirkuma komponenšu aprēķināšanas metodika”. Pēc Ekonomikas ministrijas prognozēm faktiskā OIK varētu pieaugt līdz 2,2 sant./kWh 2014. gadā, 2,41 sant./kWh 2015. gadā un 2,46 sant./kWh 2016. gadā. Savukārt, sākot ar 2018. gadu, OIK apjoms nedaudz samazinās tādēļ, ka ar 2017. gada 1. jūliju atbalstu vairs nesaņems daļa no dabasgāzes koģenerācijas stacijām. Lietotājiem piemērojamās OIK saglabāšanos pašreizējā līmenī - 1,89 sant./kWh vismaz līdz 2017. gadam, kad iespējama elektroenerģijas obligātā iepirkuma ieņēmumu administrēšanas darbības pārskatīšana, nodrošinās ikgadēja valsts budžeta dotācija, kas tiek piešķirta publiskajam tirgotājam.  Ņemot vērā subsidētās elektroenerģijas izmaksu, tas ir OIK, pieaugumu, kā arī to, ka tarifos neatspoguļojas faktiskā elektroenerģijas cena, paredzams, ka elektroenerģijas kopējā cena mājsaimniecībām 2014. gadā pieaugs no 8,18 sant./kWh (*Starta tarifs*) vai 10,65 sant./kWh (*Pamata tarifs*) – līdz 11,68 sant./kWh. Bet, ja tiek veikti OIK pieauguma ierobežošanas pasākumi, tad elektroenerģijas kopējā cena būs aptuveni 11,30 sant./kWh.  Līdz ar to pēc tirgus atvēršanas, kad nepastāvēs regulētie tarifi, mājsaimniecības lietotājam, kas gada laikā patērē vismaz 1200 kWh elektroenerģijas, maksājumos par elektroenerģiju, salīdzinot ar iepriekšējiem maksājumiem, varētu rasties starpība 37,44 Ls apmērā gadā.  Sakarā ar elektroenerģijas tirgus atvēršanu tiek plānota arī mazāka elektroenerģijas tirdzniecības uzcenojuma ietekme uz elektroenerģijas cenu, jo tirgus atvēršanas rezultātā starp elektroenerģijas tirgotājiem palielinās konkurence un tie centīsies noteikt pēc iespējas mazāku uzcenojuma apjomu.  Jāuzsver, ka ar elektroenerģijas kopējās cenas pieaugums nav saistīts ar tikai ar elektroenerģijas tirgus pilnīgu atvēršanu, jo tirgus atvēršana attiecas tikai uz elektroenerģijas tirdzniecību un neietekmē pārējās ar elektroenerģiju saistītas izmaksas (OIK, tīkla pakalpojuma izmaksas, pievienotās vērtības nodoklis (turpmāk - PVN)).  Šobrīd pastāvošie sociālā atbalsta instrumenti attiecībā uz izmaksām par elektroenerģiju tiek pilnībā uzturēti no AS „Latvenergo” līdzekļiem, un tie ir:   1. kompensācija starp Starta tarifu un Pamata tarifu, kas pēc AS „Latvenergo” aplēsēm ir aptuveni 18 milj. LVL gadā. Starta tarifs tiek piemērots par pirmajām patērētajām 1200 kWh gada laikā, bet Pamata tarifs tiek piemērots lietotāja elektroenerģijas patēriņam, sākot ar 1201 kWh; 2. elektroenerģijas norēķinu karšu izsniegšana lietotājiem ar zemu ienākumu līmeni par aptuveni 0,75 milj. LVL gadā; 3. papildus atbalsts daudzbērnu ģimenēm, apmaksājot 2400 kWh pēc Starta tarifa – 0,5 milj. LVL gadā.   Paredzams, ka pēc pilnīgas elektroenerģijas tirgus liberalizācijas AS „Latvenergo” vairs nepildīs sociālās palīdzības funkcijas, līdz ar to pašvaldībām būs nepieciešami papildu līdzekļi sociāli neaizsargāto iedzīvotāju atbalstam.  Elektrības direktīvas preambulas 45. punktā ir nostiprināta atziņa, ka dalībvalstīm būtu jāveic neaizsargāto lietotāju aizsardzībai vajadzīgie pasākumi elektroenerģijas iekšējā tirgus kontekstā. Šādi pasākumi var būt atšķirīgi, ņemot vērā konkrētos apstākļus attiecīgajās dalībvalstīs, un var ietvert īpašus pasākumus attiecībā uz elektroenerģijas rēķinu apmaksu vai vispārīgākus pasākumus sociālās nodrošināšanas sistēmā.  Šobrīd ne Sociālo pakalpojumu un sociālās palīdzības likums, ne arī likums „Par palīdzību dzīvokļa jautājumu risināšanā” nenosaka pamatvajadzības mājoklis - saturu, proti, nav noteikts ar dzīvokļa īpašuma lietošanu saistīto pakalpojumu loks, kuru sedz pašvaldība izmaksājot dzīvokļa pabalstu. Tādēļ šobrīd pašvaldības savos saistošajos noteikumos šo pakalpojumu loku ir noteikušas atšķirīgu un tikai atsevišķas pašvaldības ir paredzējušas, ka dzīvokļa pabalsta ietvaros ir apmaksājama arī elektroenerģija. Vienlaikus tām pašvaldībām, kuras dzīvokļa pabalsta ietvaros šobrīd neapmaksā elektroenerģiju, bet turpmāk plāno piešķirt atbalstu tās iegādei, būs jāgroza iepriekš izdotie saistošie noteikumi. Jau pašlaik normatīvie akti ļauj pašvaldībām dzīvokļa pabalsta ietvaros apmaksāt arī elektroenerģiju. Ekonomikas ministrija par šo iespēju paredz informēt pašvaldības.  Pēc Ekonomikas ministrijas provizoriskām prognozēm izmaiņas koģenerācijas staciju ar uzstādīto elektrisko jaudu lielāku par 4 MW atbalstā var, sākot ar 2014. gadu, radīt obligātā iepirkuma izmaksātās kopējās atbalsta summas samazinājumu 19,4 milj.LVL apjomā, ierobežojot 2014. gadā izmaksājamo obligātā iepirkuma atbalsta summas pieaugumu attiecībā pret 2013. gadu. Šādas obligātā iepirkuma komponentes samazināšanas aktivitātes rezultāts ietekmētu 2014. gada OIK, kuras pieaugums izmaiņu rezultātā veidotu ne vairāk kā 2,20 sant./kWh. |
| 4. | Tiesiskā regulējuma nefinansiālā ietekme | Regulējums paredz nodrošināt elektroenerģijas lietotājus ar elektroenerģiju universālā pakalpojuma un pēdējās garantētās piegādes ietvaros gadījumos, ja lietotājam nav spēkā esoša elektroenerģijas tirdzniecības līguma. Regulējumā noteikts lietotāju pienākums norēķināties par saņemtajiem pakalpojumiem, kā arī saīsināts paziņošanas laiks no 21 dienas uz 14 dienām, līdz kurām elektroenerģijas galalietotājam jāinformē esošais tirgotājs par tā maiņu. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |
|  |  |  |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2013. gads** | | Turpmākie trīs gadi tūkst. latu ( tūkst. EUR) | | |
| **2014.** | **2015.** | **2016.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  |  | + 5,0  (+7,11 euro) | + 6,7  (+9,53 euro) | + 6,7  (+9,53 euro) |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  | + 5,0  (+7,11 euro) | + 6,7  (+9,53 euro) | + 6,7  (+9,53 euro) |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: |  |  |  |  |  |
| 2.1. valsts pamatbudžets |  |  |  |  |  |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: |  |  |  |  |  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |
|  |  |  |  |
|  |  |  |  |
| 5. Precizēta finansiālā ietekme: |  |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Plānotās elektroenerģijas tirgus atvēršanas rezultātā vairs nepastāvēs regulētie elektroenerģijas tarifi. Paredzams, ka elektroenerģijas kopējā cena mājsaimniecībām 2014. gadā pieaugs no 8,18 sant./kWh (11,64 EUR cent./kWh) (*Starta tarifs*) vai 10,65 sant./kWh (15,15 EUR cent./kWh) (*Pamata tarifs*) līdz 11,30 sant./kWh (16,08 EUR cent./kWh). Pieaugot elektroenerģijas kopējai cenai, vienlaikus proporcionāli palielinās arī aprēķināmā PVN summa (šobrīd elektroenerģijas piegādēm piemēro PVN standartlikmi 21% apmērā). Pie elektroenerģijas kopējās cenas ar PVN 11,30 sant./kWh (16,08 EUR cent./kWh) PVN summa sastādīs 1,96 sant. (2,79 EUR cent.), kas, salīdzinot ar PVN summu, kas ietilpst Starta tarifā, nozīmē PVN summas pieaugumu par 0,54 santīmiem (0,77 EUR cent.) . Gada griezumā kopējais elektroenerģijas cenas pieaugums veidos papildus PVN maksājumus aptuveni 5.milj. LVL (7,11 milj.EUR) 2014. gadā, bet 2015.-2017. gadā un turpmākajos gados aptuveni 6,7 milj. LVL (9,53 milj. EUR) apmērā katru gadu. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešamas izmaiņas 914. noteikumos. Paredzēts, ka nepieciešamās izmaiņas tiks izstrādātas un noteikumi tiks izdoti līdz 2014.gada 1. janvārim. |
| 2. | Cita informācija | Valdības rīcības plāna (apstiprināts ar MK 16.02.2012. rīkojumu Nr.84 „Par Valdības rīcības plānu Deklarācijas par Valda Dombrovska vadītā Ministru kabineta iecerēto darbību īstenošanai”) 17.4. punktā noteikts uzdevums Ekonomikas ministrijai sadarbībā ar Vides aizsardzības reģionālās attīstības ministriju izstrādāt un līdz 2013. gada 15. oktobrim iesniegt Valdībā vienotus nosacījumus dzīvokļa pabalstu saņemšanai valstī. |

*Anotācijas V sadaļa – projekts šīs jomas neskar.*

|  |  |  |  |
| --- | --- | --- | --- |
| **VI. Sabiedrības līdzdalība un šīs līdzdalības rezultāti** | | | |
| 1. | Sabiedrības informēšana par projekta izstrādes uzsākšanu | | Tika sagatavots un 2012. gada 20. septembrī pieteikts Valsts sekretāru sanāksmei atbilstošs informatīvais ziņojums. |
| 2. | Sabiedrības līdzdalība projekta izstrādē | | 2013. gada 4. janvārī notika Elektroenerģijas tirgus konsultatīvās padomes sēde, kuras laikā tika sniegti priekšlikumi likumprojekta izstrādei. |
| 3. | Sabiedrības līdzdalības rezultāti | | Nav |
| 4. | Saeimas un ekspertu līdzdalība | | Nav |
| 5. | Cita informācija | | Ekonomikas ministrijā ir izstrādāts komunikāciju plāns sakarā ar elektroenerģijas tirgus atvēršanu. Plānoti preses brīfingi un relīzes par grozījumiem ETL. Tāpat paredzēta semināra rīkošana plašsaziņas līdzekļu pārstāvjiem ar tiešraidi internetā, publiskā diskusija, komunikācija caur sociāliem tīkliem, elektroenerģijas tirgum veltītas tīmekļa vietnes izstrāde, video seminārs mājsaimniecībām, video prezentāciju izveide un citi pasākumi, kuru mērķis ir sabiedrībai plašāk skaidrot plānoto izmaiņu būtību un to ietekmi uz iedzīvotājiem un elektroenerģijas kopējo cenu. |
|  | | | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | | Projekta izpildē iesaistītās institūcijas | Projekta izpildi nodrošina elektroenerģijas, elektroenerģijas sadales sistēmas operatori, publiskais tirgotājs, Ekonomikas ministrija elektroenerģijas tirgotāji un SPRK. |
| 2. | | Projekta izpildes ietekme uz pārvaldes funkcijām | Projekts neparedz funkciju paplašināšanu. |
| 3. | | Projekta izpildes ietekme uz pārvaldes institucionālo struktūru.  Jaunu institūciju izveide | Projekts neparedz veidot jaunas valsts institūcijas. |
| 4. | | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | | Cita informācija | Projekts šo jomu neskar. |

Iesniedzējs:

ekonomikas ministrs D.Pavļuts

Vīza: valsts sekretārs J.Pūce

17.09.2013. 08:49

4450

E. Luca-Ratfeldere, 67013133

[elina.luca-ratfeldere@em.gov.lv](mailto:elina.luca-ratfeldere@em.gov.lv);

I.Niedrīte, 67013168

[Indra.Niedrite@em.gov.lv](mailto:Indra.Niedrite@em.gov.lv)